དེ་ལས་སུམ་ཅུ་པ་དང་རྟགས་ཀྱི་འཇུག་པ་གཉིས་ཁོ་ན་དེང་སང་གི་བར་དུ་ཡོད་ཅིང་།མཁས་བླུན་མང་པོས་འགྲེལ་བཤད་ཀྱི་ཁུར་བླངས་པས་དོན་གཞན་དུ་འདོན་པའི་གླེགས་བམ་གྱི་ཕྲེང་བར་གྱུར་མོད།འོན་ཏང་རྣམ་དཔྱོད་དང་ལྡན་པ་ཁ་ཅིག་གིས་རིག་པའི་མདའ་རྣོན་ཕུག་པས་གཞུང་དོན་མང་པོ་ཞིག་དཔྱིས་ཕྱིན་པར་གྱུར་ཅིང་།ཕལ་ཆེར་ནི་བྱང་ཕྱོགས་འདིར་གཙུག་ལག་གཉིས་ཀ་བར་དུ་ཉམས་པའི་དབང་ལས་བཤད་རྒྱུན་དང་བསྟན་བཅོས་ཀྱི་ཡན་ལག་གཞན་མ་ཚང་བའི་ཕྱིར་མི་གསལ་བ་རྣམས་ཁ་ཁྲལ་འཇལ་བ་ཙམ་ལས་དོན་དུ་གནས་པ་མ་མངོནཞེས་ལྡེམ་པོའི་གསུང་དགོངས་པ་ཅན་འདི་ལའང་བསམ་གཞིགས་བྱེད་དགོས་པའི་དུས་རབས་ཀྱི་གནད་དོན་གཉིས་མཆིས་པ་སྟེ།དང་པོ་ནི་བོད་ཀྱི་བརྡ་སྤྲོད་པའི་བསྟན་བཅོས་ཆ་ཚང་བཞུགས་ཤིང་།སྨག་ལ་སྒྲོན་མེ་བཏེགས་བཞིན་དུ་བཤད་རྒྱུན་མ་ཉམས་པའི་དུས་རབས་དེ་ཇི་ཙམ་ཞིག་ལ་བརྩི་དགོས།ཕལ་ཆེར་བཙན་པ་ཁྲི་སྲོང་ལྡེ་བཙན་གྱི་སྐབས་མཁན་སློབ་གཉིས་གདན་དྲངས།བསམ་ཡས་གཙུག་ལག་ཁང་བཞེངས།སད་མི་བདུན་སོགས་མང་པོ་རབ་ཏུ་བྱུང་།སྒྲ་སྒྱུར་རྒྱ་གར་གླིང་དུ་ལོ་པཎ་དུ་མ་གདན་འཛོམས་ཏེ་དམ་པའི་ཆོས་མང་དུ་སྒྱུར་བའི་དུས་དེ་ཙམ་ཞིག་ལ་བརྩི་འོས་པ་ལས།དེ་བས་ལྷག་པའི་དུས་གཞན་མ་མཆིས་སྙམ།དེ་ཡང་བོད་དུ་སངས་རྒྱས་ཀྱི་བསྟན་པ་དར་བ་ཁོ་ན་ལ་དགོངས་པ་ཡིན་ཆོག་པ་ཙམ་མོད།ཐེངས་འདིར་སྐབས་སུ་བབས་པ་ནི་དེ་ཙམ་མ་ཡིན་པར་གཙོ་བོ་བོད་ཀྱི་བརྡ་སྤྲོད་པའི་གཞུང་ལུགས་ལ་ཆེད་དུ་དམིགས་ནས་གསུང་པ་ཚིག་ཟིན་ལ་བརྟེན་དེ་ལྟར་ན།རྗེས་སུ་བཙན་པོ་སྲས་ཁྲི་ལྡེ་སྲོང་བཙན་གྱི་སྐུ་དུས་སུ་དམ་པའི་ཆོས་བོད་སྐད་དུ་བསྒྱུར་ཟིན་པ་རྣམས་དཀར་ཆག་ཏུ་བྲིས་ཏེསྒྲ་སྦྱོར་བམ་པོ་གཉིས་པབཀས་བཅད་པའི་ནང་།སྔོན་ལྷ་སྲས་ཡབ་ཀྱི་རིང་ལ་ཨཱ་ཙ་རྱ་བོ་ངྷི་ས་ཏྭ་དང་།ཡེ་ཤེས་དབང་པོ་དང་།ཞང་རྒྱལ་ཉེན་ཉ་བཟང་དང་།བློན་ཁྲི་བཞེར་སང་ཤིང་དང་།ལོ་ཙྭ་བ་ཛྙན་དེ་བ་ཀོ་ཥ་དང་།ལྕེ་ཁྱེ་འབྲུག་དང་།བྲམ་ཟེ་ཨ་ནན་ལ་སོགས་པས་ཆོས་ཀྱི་སྐད་བོད་ལ་མ་གྲགས་པ་ལས་མིང་དུ་བཏགས་པ་དག་ཅིག་མཆིས་པའི་ནང་ནས་ཁ་ཅིག་ཆོས་ཀྱི་གཞུང་དང་།བྱཱ་ཀ་ར་ཎའི་ལུགས་དང་མི་མཐུན་ཏེ།མི་བཅོས་སུ་མི་རུང་བ་རྣམས་ཀྱང་བཅོསཞེས་འཁོད་པ་ལྟར་ན་ཡབ་ཀྱི་སྐུ་རིང་ལ་བསྒྱུར་པ་ཁག་ཅིག་ཀྱང་བྱ་ཀ་ཎའི་ལུགས་དང་མི་མཐུན་པར་བཤད་འདུག་པ་མ་ཟད།སྐབས་དེ་ཤེད་དུ་བཙན་པོའི་གཞུང་ཐོག་ནས་བཞེངས་པའི་རྡོ་རིང་དང་བྲག་བརྐོས་གནའ་ཡིག་སྒྱུར་བཅོས་མཁན་གྱི་སྨྱུ་གུའི་རྩེས་མ་རེག་པ་དུ་མ་ད་ལྟ་ཡང་མཇལ་དུ་ཡོད་པ་འདི་རྣམས་དང་།ཏུན་ཧོང་ས་ཕུག་ནས་ཐོན་པའི་བཙན་པོའི་དུས་རབས་ཀྱི་གནའ་ཡིག་ངོ་མ་རང་ལས་འཕྲུལ་པར་གྱིས་བླངས་པའི་ཡེ་གེ་སྣ་ཚོགས་སོགས་ལ་ཞིབ་ཏུ་དཔྱད་ནའང་སུམ་ཅུ་པའི་གཞུང་གི་ཚིག་ཕྲད་ཀྱི་སྦྱོར་ཚུལ་དང་།རྟགས་ཀྱི་འཇུག་པའི་གཞུང་གི་མིང་གཞི་དང་སྔོན་རྗེས་སོ་སོའི་ཕོ་མོ་མ་ནིང་སོགས་ཕན་ཚུན་རྟགས་ཀྱི་འཇུག་ཚུལ་རྣམས་རྩ་བ་དང་མི་མཐུན་པ་ཇི་སྙེད་ཅིག་མཆིས་པས་དུས་དེར་ད་ལྟའི་སུམ་རྟགས་ཀྱི་རྩ་གཞུང་འདི་ཉིད་གང་དུ་བཞུགས་མིན་ཆ་མི་འཚལ་བ་ལྟ་བུར་གྱུར་ན་གོང་དུ་གསུངས་པའི་ཡུལ་དུ་དེ་ལྟ་བུ་གང་དུ་འཚོལ་དགོས་སམ།